După încheierea Războaielor Balcanice prin Pacea de la București (1913), se prefigura obținerea unor drepturi naționale pentru etnicii aromâni. Bande de antarți (luptători greci care au ocupat teritoriile cedate statelor din Balcani de Imperiul Otoman și au realizat acțiuni de purificare etnică) acționau în acea vreme în nordul Epirului, la instigarea mitropoliților greci, încercând să obțină alipirea ținuturilor epirote din sudul Albaniei la Grecia. Preotul Balamaci a fost arestat și maltratat de antarți pentru înființarea unor școli în limba română și pentru oficierea slujbelor religioase în limba română, fiind eliberat la intervenția lui Take Ionescu la prim-ministrul grec Elefterios Venizelos.